Covaxin न मिलने के कुछ राज्यों के दावे पर भारत बायोटेक हैरान, सुचित्रा एला बोलीं- कर्मचारी संक्रमित, फिर भी 24x7 कर रहे हैं काम
Bharat Biotech Covid Vaccine Covaxin: हैदराबाद स्थित वैक्सीन निर्माता संस्थान ने ट्वीट कर कहा कि हमारे प्रयासों में कमी नहीं आएगी, हम अपने टीके की निरंतर आपूर्ति जारी रखेंगे।
नई दिल्ली. भारत बायोटेक ने कोवैक्सीन न मिलने की कुछ राज्यों की शिकायत पर हैरानी जताई है। कंपनी की को-फाउंटर डॉ. सुचित्रा एला ने ट्वीट कर कहा कि उनके कर्मचारी कोरोना से संक्रमित हो रहे हैं, बावजूद इसके इस पेंडेमिक के मद्देनजर कम्पनी कोवैक्सीन के उत्पादन को लेकर कोई ढिलाई नहीं बरत रही है। भारत बायोटेक ने कहा कि वो 1 मई से अपनी कोविड-19 वैक्सीन कोवैक्सीन की आपूर्ति 18 राज्यों में कर रहे हैं।हैदराबाद स्थित वैक्सीन निर्माता संस्थान ने ट्वीट कर कहा कि हमारे प्रयासों में कमी नहीं आएगी, हम अपने टीके की निरंतर आपूर्ति जारी रखेंगे। जिन राज्यों को टीके की आपूर्ति की जा रही है, वे हैं- आंध्र प्रदेश, असम, बिहार, छत्तीसगढ़, दिल्ली, गुजरात, हरियाणा, जम्मू और कश्मीर, झारखंड, कर्नाटक, मध्य प्रदेश, महाराष्ट्र, ओडिशा, तमिलनाडु, त्रिपुरा, तेलंगाना, उत्तर प्रदेश और पश्चिम बंगाल।हालांकि कंपनी, ने  आपूर्ति आपूर्ति की गई खुराक की संख्या का विवरण नहीं दिया। कंपनी की तरफ से इंडिया टीवी संवाददाता को कहा गया कि प्रोडक्शन और सप्लाई हमारा काम है, लेकिन केंद्र सरकार और राज्य सरकार के जरिए ही आपूर्ति करते हैं। सरकार से जो भी अलोकेशन मिलता है उस हिसाब से प्रोडक्शन और सप्लाई होती है। कम्पनी 24 घण्टे काम कर रही है ताकि सप्लाई में किसी तरह की शॉर्टेज न हो।